സി.പി.ഐ മുഖപത്രം ഗുരുനിന്ദ കാട്ടിയെന്ന് വിമര്ശനം കെ.കെ. ശിവരാമനെ താക്കീത് ചെയ്യും തിരുവനന്തപുരം: ശ്രീനാരായണഗുരുദേവജയന്തിദിനത്തില് പാര്ട്ടി മുഖപത്രം ഗുരുനിന്ദ കാട്ടിയെന്ന് ഫേസ്ബുക്കില് കുറിപ്പിട്ട സി.പി.ഐ ഇടുക്കി ജില്ലാ സെക്രട്ടറി കെ.കെ. ശിവരാമനെ പാര്ട്ടി താക്കീത് ചെയ്യും. ഇന്നു ചേരുന്ന സി.പി.ഐ സംസ്ഥാന കൗണ്സില് യോഗത്തില് അദ്ദേഹത്തിന്റെ നേരിട്ടുള്ള വിശദീകരണം കൂടി കേട്ടിട്ടാകും നടപടി. ഇന്നലെ ചേര്ന്ന സി.പി.ഐ സംസ്ഥാന എക്സിക്യൂട്ടീവ് യോഗം വിഷയം ചര്ച്ച ചെയ്തു. ശിവരാമന്റേത് അനാവശ്യമായ പ്രതികരണമായിപ്പോയെന്നാണ് പാര്ട്ടിയുടെ വിലയിരുത്തല്. സി.പി.ഐ ഒരു കാലത്തും ഗുരുദേവനെ അവഗണിക്കുന്ന പ്രസ്ഥാനമല്ല. പാര്ട്ടി മുഖപത്രവും ഗുരുവിന്റെ ആശയങ്ങളെ എല്ലായ്പോഴും ഉയര്ത്തിപ്പിടിക്കാറുണ്ട്. ശിവരാമന്റേത് ചരിത്രം ഓര്ക്കാതെയുള്ള വിമര്ശനമായിപ്പോയി. അത് പാര്ട്ടി അണികളില് ചിന്താക്കുഴപ്പമുണ്ടാക്കിയെന്നും യോഗം വിലയിരുത്തി. സമൂഹമാദ്ധ്യമത്തിലെ തന്റെ പ്രസ്താവന ചര്ച്ചയായപ്പോള് താനുദ്ദേശിക്കാത്ത മാനം അതിന് കൈവന്നുപോയെന്ന് പാര്ട്ടിക്ക് നല്കിയ രേഖാമൂലമുള്ള വിശദീകരണത്തില് ശിവരാമന് ചൂണ്ടിക്കാട്ടി. ഇക്കാര്യം യോഗത്തില് സെക്രട്ടറി കാനം രാജേന്ദ്രന് റിപ്പോര്ട്ട് ചെയ്തു. സംസ്ഥാന കൗണ്സിലില് അംഗമായ ശിവരാമന് കൂടി പങ്കെടുക്കുന്ന ഇന്നത്തെ യോഗത്തില് അദ്ദേഹത്തിനെതിരായ നടപടി അറിയിക്കും. ഗുരുദേവ ജയന്തിദിനത്തില് ഗുരുവിന്റെ ചെറിയ ഫോട്ടോ മാത്രം നല്കിയത് ഗുരുനിന്ദയാണെന്നാണ് ശിവരാമന് കഴിഞ്ഞ ജയന്തിദിനത്തില് ആരോപിച്ചത്. ഗുരുവിനെ അറിയാത്ത എഡിറ്റോറിയല് ബോര്ഡും മാനേജ്മെന്റും ജനയുഗത്തിന് ഭൂഷണമല്ലെന്നും ശിവരാമന് വിമര്ശിച്ചിരുന്നു. പിന്നാലെ ശിവരാമന്റേത് അടിസ്ഥാനരഹിതമായ വിമര്ശനമെന്ന് തള്ളി സി.പി.ഐ സംസ്ഥാന എക്സിക്യൂട്ടീവ് അംഗമായ ജനയുഗം എഡിറ്റര് രാജാജിമാത്യു തോമസും രംഗത്ത് വന്നിരുന്നു.